b'\n_START_ARTICLE_\nFarmacevtika\n_START_PARAGRAPH_\nFarmacevtika je podro\xc4\x8dje farmacije, ki se ukvarja z na\xc4\x8drtovanjem in izdelavo farmacevtskih pripravkov (zdravil). Naloga farmacevtike je, da neko u\xc4\x8dinkovino vgradi v primerno farmacevtsko obliko. Ta farmacevtska oblika oz. pripravek zagotavlja, da bo ta u\xc4\x8dinkovina pre\xc5\xa1la v telo in tam dosegla svoj terapevstki u\xc4\x8dinek ob kar najmanj\xc5\xa1ih stranskih u\xc4\x8dinkih.\n_START_SECTION_\nRazvoj farmacevtske oblike\n_START_PARAGRAPH_\nNeko\xc4\x8d je razvoj farmacevtske oblike potekal izkustveno; izdelane farmacevtske oblike, ki so izkazovale \xc5\xbeelene lastnosti, so obdr\xc5\xbeali. Na ta na\xc4\x8din so nastale zgodovinske farmacevtske oblike, kot na primer pilula. Pilule se danes ve\xc4\x8d ne izdelujejo._NEWLINE_V dana\xc5\xa1njih \xc4\x8dasih poteka razvoj farmacevtske oblike na osnovi znanstvenih spoznanj. Za\xc4\x8detna oblika, ki slu\xc5\xbei kot prototip, se imenuje predformulacija. Nato to farmacevtsko obliko izdelajo v laboratoriju v manj\xc5\xa1i koli\xc4\x8dini ter izvedejo ustrezne preskuse. \xc5\xa0ele po dokazani ustreznosti se lahko za\xc4\x8dne tovarni\xc5\xa1ka proizvodnja.'